CELEX: 32017D0784
Language: sk
Date: 2017-04-25 00:00:00
Title: Vykonávacie rozhodnutie Rady (EÚ) 2017/784 z 25. apríla 2017, ktorým sa Talianskej republike povoľuje uplatňovať osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty a ktorým sa zrušuje vykonávacie rozhodnutie (EÚ) 2015/1401

6.5.2017   
            
            
               SK
            
            
               Úradný vestník Európskej únie
            
            
               L 118/17
            
         VYKONÁVACIE ROZHODNUTIE RADY (EÚ) 2017/784
   z 25. apríla 2017,
   ktorým sa Talianskej republike povoľuje uplatňovať osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty a ktorým sa zrušuje vykonávacie rozhodnutie (EÚ) 2015/1401
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Vykonávacím rozhodnutím Rady (EÚ) 2015/1401 (2) sa Taliansku povoľuje požiadať, aby sa daň z pridanej hodnoty (DPH) splatná v prípade dodaní tovaru a poskytovania služieb orgánom verejnej moci platila týmito orgánmi na samostatný a zablokovaný bankový účet finančnej správy. Opatrenie predstavuje výnimku z článkov 206 a 226 smernice 2006/112/ES v súvislosti s platbou DPH a pravidlami fakturácie.
            
         
               (2)
            
            
               Listom, ktorý Komisia zaevidovala 16. februára 2017, Taliansko požiadalo o predĺženie platnosti uvedeného povolenia. Taliansko súčasne požiadalo o rozšírenie rozsahu pôsobnosti výnimky na dodania tovaru a poskytovanie služieb tak, aby sa uplatňoval na spoločnosti pod kontrolou ústredných a miestnych orgánov verejnej moci a na kótované spoločnosti zahrnuté v indexe Financial Times Stock Exchange Milano Indice di Borsa (ďalej len „FTSE MIB“).
            
         
               (3)
            
            
               Listom z 15. marca 2017 Komisia o žiadosti Talianska informovala ostatné členské štáty. Listom zo 16. marca 2017 Komisia oznámila Taliansku, že má všetky informácie, ktoré potrebovala na posúdenie žiadosti.
            
         
               (4)
            
            
               Taliansko zaviedlo ďalšie kontrolné opatrenia, ktoré finančnej správe umožňujú porovnať rôzne operácie vykázané hospodárskymi subjektmi a monitorovať platby DPH na zablokované štátne účty. Tieto kontrolné opatrenia sú však len v úvodnej fáze a na posúdenie ich účinnosti z hľadiska motivovania daňovníkov k dodržiavaniu ich daňových povinností treba viac času. Taliansko teda nemôže dokončiť opatrenia na zavedenie primeranej politiky kontroly predtým, ako uplynie platnosť vykonávacieho rozhodnutia (EÚ) 2015/1401 dňa 31. decembra 2017. Taliansko preto požiadalo o predĺženie platnosti uvedenej výnimky.
            
         
               (5)
            
            
               Taliansko odhalilo úniky v súvislosti s dodaniami tovaru a poskytovaním služieb iným subjektom pod kontrolou ústredných a miestnych orgánov verejnej moci ako aj viacerým kótovaným spoločnostiam zahrnutým v indexe FTSE MIB. Na zabránenie daňovým únikom v podobe neplatenia DPH zo strany dodávateľov uvedeným subjektom Taliansko žiada o povolenie odchýliť sa od článku 206 smernice 2006/112/ES a požadovať, aby DPH splatnú za dodania tovaru a poskytovanie služieb uvedeným spoločnostiam pod kontrolou ústredných a miestnych orgánov verejnej moci a kótovaným spoločnostiam zahrnutým v indexe FTSE MIB zaplatili uvedené subjekty na samostatný a zablokovaný bankový účet finančnej správy. Okrem toho je tiež potrebné odchýliť sa od článku 226 smernice 2006/112/ES s cieľom umožniť, aby sa na faktúre uvádzala osobitná poznámka, že DPH sa má zaplatiť na uvedený osobitný účet.
            
         
               (6)
            
            
               Jedným z účinkov opatrenia je to, že dodávatelia ako zdaniteľné osoby nemôžu kompenzovať DPH pri vstupe formou DPH pri výstupe. Môžu tak byť neustále v pozícii veriteľa a možno budú musieť požiadať správcu dane o vrátenie DPH. V správe predloženej v júni 2016, ktorá bola požadovaná podľa článku 3 ods. 2 vykonávacieho rozhodnutia (EÚ) 2015/1401, Taliansko preukázalo, že jeho systém vrátenia DPH funguje náležite a že priemerná lehota vrátenia DPH nepresahuje tri mesiace. Taliansko navyše poskytlo informácie, že na dodávateľov orgánom verejnej moci sa vzťahoval prednostný postup, pri ktorom bola lehota vrátenia ešte kratšia. Taliansko očakáva, že novými pravidlami, ktoré zaviedlo, bude možné náležite spravovať akýkoľvek prípadný nárast žiadostí o vrátenie DPH.
            
         
               (7)
            
            
               V roku 2014 Taliansko zaviedlo povinnosť, aby dodania tovaru a poskytovanie služieb orgánom verejnej moci boli fakturované elektronicky. Malo by to umožniť náležitú kontrolu príslušného odvetvia v budúcnosti, keď sa vytvorí a zavedie primeraná politika kontroly na základe elektronicky dostupných údajov. Od 1. januára 2017 sa v Taliansku uplatňujú ďalšie kontrolné opatrenia: voliteľný účtovný systém (známy ako „elektronická fakturácia“); a povinné oznamovanie údajov týkajúcich sa vystavených a prijatých faktúr finančnej správe, ktoré sa vzťahuje na spoločnosti, pre ktoré sa požaduje výnimka, a na ich dodávateľov. Účelom uvedených opatrení je umožniť talianskej finančnej správe, aby mohla porovnávať rôzne operácie vykázané hospodárskymi subjektmi a monitorovať platby DPH. Keď sa bude tento systém v plnej miere uplatňovať, nemala by už existovať potreba odchyľovať sa od smernice 2006/112/ES. Taliansko preto poskytlo uistenie, že sa nebude usilovať o obnovenie výnimky.
            
         
               (8)
            
            
               Požadovaná výnimka by mala byť obmedzená časovo, aby umožnila posúdenie, či je osobitné opatrenie primerané a účinné.
            
         
               (9)
            
            
               S cieľom zaručiť potrebné nadväzujúce opatrenia v rámci tejto výnimky, a najmä sledovať vplyv na vrátenie DPH zdaniteľným osobám, na ktoré sa vzťahuje výnimka, by sa od Talianska malo požadovať, aby do 15 mesiacov po nadobudnutí účinnosti odchyľujúceho sa opatrenia predložilo Komisii správu, pokiaľ ide o celkovú situáciu, a najmä priemerný čas potrebný na vrátenie DPH zdaniteľným osobám, ako aj pokiaľ ide o účinnosť opatrení na obmedzenie daňových únikov v príslušných odvetviach. Taliansko by malo pokračovať v reformách s cieľom zaistiť hladký a včasný postup vrátenia DPH.
            
         
               (10)
            
            
               Odchyľujúce sa opatrenie je primerané vytýčeným cieľom, pretože je obmedzené časovo a len na odvetvia, ktoré spôsobujú značné problémy v súvislosti s daňovými únikmi. Toto odchyľujúce sa opatrenie navyše nepredstavuje riziko, že sa úniky presunú do iných odvetví alebo iných členských štátov.
            
         
               (11)
            
            
               Výnimka nebude mať nepriaznivý účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
         
               (12)
            
            
               Vykonávacie rozhodnutie (EÚ) 2015/1401 by sa malo zrušiť,
            
         PRIJALA TOTO ROZHODNUTIE:
   Článok 1
   Odchylne od článku 206 smernice 2006/112/ES sa Taliansku povoľuje stanoviť, že DPH splatnú za dodania tovaru a poskytovanie služieb nasledujúcim subjektom musí príjemca zaplatiť na samostatný a zablokovaný bankový účet správcu dane:
   
               —
            
            
               orgánom verejnej správy,
            
         
               —
            
            
               spoločnostiam pod kontrolou orgánov verejnej moci v zmysle článku 2359 talianskeho občianskeho zákonníka (Codice Civile),
            
         
               —
            
            
               spoločnostiam kótovaným na burze cenných papierov, ktoré sú zahrnuté v indexe FTSE MIB, ktorých zoznam Taliansko uverejní v talianskom úradnom vestníku (Gazzetta Ufficiale) po 28. apríli 2017, a v prípade potreby ho bude každoročne revidovať.
            
         Článok 2
   Odchylne od článku 226 smernice 2006/112/ES sa Taliansku povoľuje požadovať, aby faktúry vystavené v prípade dodaní tovaru a poskytovania služieb subjektom uvedeným v článku 1 obsahovali osobitnú poznámku, že DPH sa musí zaplatiť na samostatný a zablokovaný bankový účet správcu dane.
   Článok 3
   Taliansko oznámi Komisii vnútroštátne opatrenia uvedené v článkoch 1 a 2.
   Do 15 mesiacov po tom, ako opatrenia uvedené v článkoch 1 a 2 nadobudnú v Taliansku účinnosť, Taliansko predloží Komisii správu o celkovej situácii týkajúcej sa vrátenia DPH zdaniteľným osobám, ktorých sa dotkli tieto opatrenia, a najmä o priemernom trvaní postupu vrátenia dane a o celkovej účinnosti tohto opatrenia pri obmedzení únikov DPH v príslušných odvetviach.
   Článok 4
   Vykonávacie rozhodnutie (EÚ) 2015/1401 sa zrušuje od 1. júla 2017.
   Článok 5
   Toto rozhodnutie sa uplatňuje od 1. júla 2017 do 30. júna 2020.
   Článok 6
   Toto rozhodnutie je určené Talianskej republike.
   
      V Luxemburgu 25. apríla 2017
      
         
            Za Radu
         
         
            predseda
         
         I. BORG
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady (EÚ) 2015/1401 zo 14. júla 2015, ktorým sa Taliansku povoľuje zaviesť osobitné opatrenie odchyľujúce sa od článkov 206 a 226 smernice 2006/112/ES o spoločnom systéme dane z pridanej hodnoty (Ú. v. EÚ L 217, 18.8.2015, s. 7).